Í dag virðist fólk , bæði konur og karlar , hafa miklar skoðanir á líkamshárum og þá aðallega á konum . Líkamshár eru oft og tíðum tengd við kyn og eru tengd við karlmennsku eða ókvenleika . Konum er líkt við karlmenn ef þær eru með gróf hár eða með meira hár á handleggjum , lærum eða í andliti heldur en talið er eðlilegt . Enginn kippir sér upp við hár sem standa upp úr sundskýlum eða mikinn hárvöxt á fótum , höndum eða undir höndum karlmanna . Þegar kona labbar út í laug loðin á fótum eða með hár undir höndum þá snúast nokkur höfuð , það er hlegið eða eitthvað sagt . Samfélagið hefur sett kröfur á að konur þurfi að vaxa eða raka allt fyrir neðan mitti og undir höndum . Eða ef þú ert það „ óheppin “ að fá andlitshár eða svokallaða sportrönd þá verður þú að passa að vaxa , plokka eða raka það daglega . Venjuleg kona eyðir að meðaltali 72 dögum af lífi sínu í að raka á sér fótleggina . Hversu mikilvægt er að raka sig fyrst við erum tilbúin að eyða 72 dögum af lífi okkar í það ? Ástæðan fyrir því að ég skrifa um þetta eru nokkrar . Ein er einfaldlega vegna þess að mér finnst vanta meiri vitundarvakningu á þessu sviði . Margar konur fjarlægja öll hár án þess einu sinni vita af hverju eða fyrir hvern það er . Svo eru það líka ungu stelpurnar sem þurfa að vita að hár er ekki eitthvað sem þarf að skammast sín fyrir . Þegar stelpur fá hár á líkamann þá líður þeim ekki eins og þær séu að verða konur , sem er samt raunin . Tilfinningarnar sem koma upp eru óþægindi og skömm , og eins og þær séu öðruvísi . Því alls staðar er talað neikvætt um líkamshár á konum . Í flestum bíómyndum og samfélagsmiðlum eru konur hárlausar fyrir utan augnhár , augabrúnir og höfuðhár . Mér finnst persónulega einkennilegt að vera daglega að streitast á móti því að vera orðin kona . Halda þar af leiðandi í að láta líkama minn líta út eins og barnslíkami . Fjarlægja öll hár og vera í brjóstahöldurum sem halda uppi brjóstunum á „ réttum “ stað . Brjóstahaldarar eru reyndar efni í aðra grein . Það er merkilegt að fara aftur í tímann og skoða hvenær það varð mikilvægt að konur gerðu þetta . Því það eru þúsundir ára síðan krafan um að konur rökuðu sig var gerð . Líkamshár á konu var merki um fátækt eða óhreinindi . Öll erum við með mismunandi hárvöxt . Sumir hafa gróf og dökk hár á stóru svæði líkamans á meðan aðrir eru með ljós og mjúk hár á fáum stöðum . Að fjarlægja hár getur verið tímafrekt og er það ein ástæða til að hugsa sig um hvort maður vilji gera það . Svo eru aðrar ástæður sem ég hef heyrt frá fólki ; útbrot , inngróin hár , óþægindi , núningur , vörtur , sveppasýkingar , auk þess sem fólk er misliðugt og sumir eiga erfitt með að ná á ákveðna staði . Mín skoðun er ekki sú að engin eigi að raka sig . Enn fremur finnst mér að þær sem kjósa að raka sig ættu að spyrja sjálfa sig „ af hverju er ég að raka mig ? “ Er það fyrir þig sjálfa , samfélagið , maka , hitt kynið , fólkið í sundi eða veistu það einfaldlega ekki ? Það er hægt að taka þessa umræðu um allt sem fólk gerir í daglegu lífi ; klæðnað , andlitsmálningu , skartgripi , raftæki og svo framvegis . Allt sem við gerum ætti að vera gert út frá því hvað hverjum og einum finnst flott og hvernig þeim líður með það . Líkamshár ættu því að vera nákvæmlega eins og þér finnst þægilegast að hafa þau . Við ættum að spyrja okkur hvort við gerum hlutina fyrir okkur sjálf og aðeins fyrir okkur sjálf , og það ætti að gilda um allt sem við gerum . Allar athugasemdir eru ábyrgð á þeirra sem þær skrifa . Stundin áskilur sér rétt til að fjarlægja ærumeiðandi og óviðeigandi athugasemdir .